豆卢宁
参考资料

1 2 3 4 5 6 7 8 9 10 11 12 13  《文苑英华·卷九百十九·柱国楚国公岐州刺史慕容公神道碑》：昔在殷书懋赏周礼议勋，诸侯计功，大夫称伐。惟师尚父，昆吾载宝鼎之铭，王命尸臣，栒邑传雕戈之赐。故知太上立德，明试以功，存有显爵之荣，没有大名之贵。昊天不吊，其惟楚国公乎？可以旌德景钟，勒勋彝器，式昭盛美，载扬洪烈者焉。

　　公讳宁，字永安，昌黎徒河人也。都尉总六县之卿，名山称五岳之佐。燕太祖文皇帝慕容皝，以当世英雄，奄有河朔。赵之南境，且建王城；冀之北土，仍为兴国。公既皝之苗裔，家世燕陲。

　　高祖侍中、使持节、都督中外诸军事、太保、录尚书、北地王，慕容超之世，蕃关之燕录，可得称焉。曾祖尚书府君，因魏室之难，改姓豆卢，仍为官族。祖仕魏文成皇帝。考早亡。朝廷以庸勋攸属，恩深追远，保定三年，有诏赠柱国、将军、少师、涪陵郡开国公，食邑二千户。

　　公禀气中和，降祥川岳，岐嶷表羁贯之年，通礼称绮纨之岁，夙著奇节，幼表大成，兄弟分果，备知推让，宾客解铃，曾无吝色。永安元年，太宰元天穆，魏室满辅，握兵淮右，抗权江南。公时任别将，便从征伐。自是长城硖石，必先行阵，秦南陇西，每当矢石，摧坚乘胜，莫不前驱，莫不前驱，策勋行赏，常居第一。永熙元年，补子都督。并加鼓节军仪，除桑乾太守，转补都督，其年以魏皇西幸，奉迎大驾，赐封河阳县开国伯，增邑三百户，俄迁大中大夫，改伯为侯，增邑合九百户，仍授使持节、都督显州诸军事、显州刺史，四年迁镇东将军、金紫光禄大夫。其年秋河桥之役，先登破阵，迁为车骑大将军、仪同三司。五年沙苑之功加封，合前二千户。俄授敷州刺史，加散骑常侍。外深推毂，内侍集书，十五年授右卫将军，十六年授大将军，后魏元年重授敷州刺史。公以先经刺举，固辞不就。三年改封武阳郡开国公，除尚书仆射。职惟赞奏，任居封掌，分左右之俦，兼典举之选。属以江南阻兵，渚宫边敌，军机警急，锋镝纵横。公奉命星言，元戎启路，总秦人之锐士，兼荆尸之广碎，水龙竞双刀之势，步骑陈四分之威。夷陵既烧，黔中方定，旋军返旆，解甲休兵。其后凤州内叛，成都外绝，公又总督众军，蒐乖即道，兵不血刃并皆擒获，迁其酋豪，纳其降附。

　　皇朝受终，文祖革命，神宗选贤与能，改弦创制，爰降册书，授公柱国，增邑四千户。二年授同州刺史。衿带关辅，唇齿秦晋，编户殷积，邸ト储峙，藩篱是任，亲贤勿居。公建旟作牧，褰帷行部，六条斯举，百城咸劝。三年授公大司寇，又以公勋庸特著，册封楚国公，食邑一万户。盖因破侯方仁等于荆、陕，即其地而封焉。逖纠王慝，弛张刑政。式遏寇虐，于是御之以宽猛，柔远能迩。然后平之以冲和，舜任咎陶，不仁者远，晋举随会，群盗皆奔。保定四年，授岐州诸军事，岐州刺史。沈痼弥留，保定五年三月四日薨于私第，春秋六十有二。诏赠某官，谥某公，礼也。十月庚申葬于洪渎之川。驰绋毁宗，客车专道。玄甲被属国之兵，介士陈轻车之骑，克善令终，生荣死感。呜呼哀或！

　　经德秉哲，体道居贞，履贵思冲，居盈念损。澄波千亩，不能变其清浊；高墙百仞，无以测其污隆。立身行己，居安如坠，亡躬徇义，视险若夷。至于将略应变，出奇设伏，太一风角之占，常从星辰之候，艛船战阵之录，强弩驰射之书，莫不动会机神，发符雷电。梯冲所向，地靡百楼之城；长戟所临，野阙三门之阵。是以斩将搴旗，四十三战，尊官厚禄，三十七年。武彰七德之义，歌诵九功之业，迹纪庸器之文，行昭易名之典。昔臧文既殁，穆叔称其立言；郑侨云亡，宣尼泣其遗爱。德阳青石之墓，千年未平；板江白虎之碑，百代无毁。敢因斯义，乃作铭曰：

　　辽水之东，冀州之北。既曰都尉，兼称属国。敛气余勇，雄边遗则。孝实天经，忠为令德。冠冕世禄，羽仪祚胤。俗被燕丹，风渐英蔺。劬劳役行，辛苦行阵。勇过溺骏，气逾瓦震。王国克生，思皇多士。温温恭人，谦谦君子。拥旄仗节，出蕃入仕。□□五朝，建旟千里。时逢改物，名载策勋。淮阴召拜，昭阳破军。职司刑政，狱慎深文。沈羊不饮，萑盗无闻。巴庸薄伐，江汉专征。军总六校，兵兼七营。运长击短，后实先声。增垒威敌，减灶潜兵。钟鸣夜漏，晞露朝阳。邑里萧索，宅帷荒凉。丰碑下柩，题凑迁丧。宫临樗里，台倾孟尝。卜兆戒期，远辰告筮。德遗身后，名照没世。馆舍长捐，泉扃永闭。晏婴悼齐，柳庄悲卫。风秋北原，日没川逝。葬出旧顷，客土新封。泪堕片石，剑挂孤松。清徽令范，千载余踪。
↑  《周书校勘记·卷十九·列传第十一·一０》：高祖胜以燕皇始初归魏　张森楷云：“‘燕’下当有某官，捝去。以‘皇始’是魏年，燕无之，不得云‘以燕皇始初’也。”按“燕”也可能是衍文。
↑  《北史校勘记·卷六十八·列传第五十六·一》：高祖胜以燕皇始初归魏　按皇始是魏道武帝年号，“燕”字疑衍，或“燕”下更有脱文。今从“燕”下断句。
↑  《周书校勘记·卷十九·列传第十一·一一》： 父长　北史卷六八豆卢宁传“长”作“苌”。文苑英华卷九二五庾信豆卢永恩神道碑作“长”。
↑  《周书校勘记·卷十九·列传第十一·一二》：追赠柱国大将军少保　文苑英华卷九一九庾信慕容宁（即豆卢宁）神道碑“少保”作“少师”。
↑  《周书·卷十九·列传第十一》：豆卢宁字永安，昌黎徒何人。其先本姓慕容氏，前燕之支庶也。高祖胜，以燕。皇始初，归魏，授长乐郡守，赐姓豆卢氏，或云避难改焉。父长，柔玄镇将，有威重，见称于时。武成初，以宁著勋，追赠柱国大将军、少保、涪陵郡公。
↑  《北史·卷六十八·列传第五十六》：豆卢宁字永安，昌黎徒何人。其先本姓慕容氏，燕北地王精之后也。高祖胜，以燕。皇始初归魏，授长乐郡守，赐姓豆卢氏。或云北人谓归义为“豆卢”，因氏焉，又云避难改焉，未详孰是。父苌，魏柔玄镇将，有威重，见称于时。武成中，以宁勋，追赠柱国大将军、少保、涪陵郡公。
↑  《北史校勘记·卷六十八·列传第五十六·二》：涪陵郡公　诸本脱“陵”字，据周书卷一九豆卢宁传、文苑英华卷九一九慕容宁碑补。
↑  《北史校勘记·卷六十八·列传第五十六·三》：以破万俟丑奴功赐爵灵寿县男　百衲本“奴”下空一格，南、北、汲、殿四本作“以”字。按作“以”与上“以”字重复。周书及通志卷一五九豆卢宁传无此字。今从之改正。
↑  《周书·卷十九·列传第十一》：宁少骁果，有志气，身长八尺，美容仪，善骑射。永安中，以别将随尔朱天光入关，加授都督。又以破万俟丑奴功，赐爵灵寿县男。尝与梁仚定遇于平凉川，相与肄射。乃于百步悬莎草以射之，七发五中。定服其能，赠遗甚厚。天光败后，侯莫陈悦反，太祖讨悦，宁与李弼率众归太祖。
↑  《北史·卷六十八·列传第五十六》：宁少骁果，有志气，身长八尺，美姿容，善骑射。魏永安中，以别将随尔朱天光入关。以破万俟丑奴功，赐爵灵寿县男。尝与梁仚定遇于平凉川，相与肄射，乃相去百步县莎草以射之，七发五中。仚定服其能，赠遗甚厚。天光败，从侯莫陈悦。及周文讨悦，宁与李弼来归。
↑  《周书校勘记·卷十九·列传第十一·一三》： 除武卫大将军　北史本传无“武”字。
↑  《周书校勘记·卷十九·列传第十一·一四》：迁左卫将军　英华慕容宁神道碑“左”作“右”。
↑  《周书校勘记·卷十九·列传第十一·一五》：羌帅傍乞铁（忽）〔匆〕　卷三三赵刚传宋本作“铁忩”，卷四九异域宕昌羌传宋本作“铁葱”，殿本都作“铁忽”。北史本传作“铁公”，卷六０宇文贵传作“铁匆”。册府卷二九一作“铁忩”，通鉴卷一六三作“铁匆”。按北史本传“公”字是“忩”之讹。“忩”“匆”“匆”音同。“忽”是“匆”之讹，今据改。以后迳改，不别出校记。
↑  《北史校勘记·卷六十八·列传第五十六·四》：羌帅傍乞铁匆及郑五丑等反叛　诸本“匆”作“公”，周书作“忽”，通志作“匆”。按傍乞铁匆见周书卷三二赵刚传，卷四九羌传、本书卷六宇文贵传。“公”是“忩”之讹，“忽”是“匆”之讹，“忩”乃“匆”之俗体。今据通志改。参卷六一史宁传校记。
↑  《周书·卷十九·列传第十一》：又有羌酋傍乞铁匆因梁屳定反后，据有渠株川，拥种类数千家，与渭州民郑五丑扇惑诸羌同反，凭险置栅者十余所。太祖令贵与豆卢宁、史宁讨之。贵等擒斩铁匆及五丑。史宁又别击獠甘，破之，乃纳弥定。并于渠株川置岷州。朝廷美其功，遂于粟坂立碑，以纪其绩。
↑  《北史·卷六十·列传第四十八》：又有羌酋傍乞铁忽，因梁屳定反后，据有渠株川，拥隶数千家，与渭州人郑五丑同反。周文令贵与豆卢宁、史宁讨之，贵等禽斩铁忽及五丑，史宁又别击獠甘破之。
↑  《周书·卷二十八·列传第二十》：十六年，宕昌叛羌獠甘作乱，逐其王弥定而自立，并连结傍乞铁匆及郑五丑等。诏宁率军与宇文贵、豆卢宁等讨之。
↑  《北史·卷六十一·列传第四十九》：十六年，宕昌叛羌獠甘作乱，逐其王弥定而自立，并连结傍乞铁匆及郑五丑等。诏宁率军与宇文贵、豆卢宁等讨之。
↑  《资治通鉴·卷一百六十三》：宕昌王梁弥定为其宗人獠甘所袭，弥定奔魏，獠甘自立。羌酋傍乞铁悤据渠株川，与渭州民郑五丑合诸羌以叛魏。丞相泰使大将军宇文贵、凉州刺史史宁讨之，擒斩铁悤、五丑。
↑  《周书·卷二十七·列传第十九》：江陵初附，诸蛮骚动，诏祐与大将军豆卢宁讨平之。
↑  《周书校勘记·卷二十七·列传第十九·九》：六官建授兵部中大夫江陵初附诸蛮骚动诏祐与大将军豆卢宁讨平之　按卷二文帝纪平江陵在魏恭帝元年，六官建在三年，据卷四九蛮传，祐与豆卢宁攻蛮，在恭帝二年前，亦即元年。这里叙事颠倒。
↑  《周书·卷四十九·列传第四十一》：于谨等平江陵，诸蛮骚动，诏豆卢宁、蔡祐等讨破之。
↑  《北史·卷九十五·列传第八十三》：于谨等平江陵，诸蛮骚动，诏豆卢宁、蔡祐等讨破之。
↑  《周书·卷十五·列传第七》：魏恭帝二年，羌东念姐率部落反，结连吐谷浑，每为边患。遣大将军豆卢宁讨之，逾时不克。又令寔往，遂破之。
↑  《北史·卷二十三·列传第十一》：魏恭帝二年，羌东令姐率部落反，西连吐谷浑。大将军豆卢宁讨之，逾时不克。又令寔往，遂破之。
↑  《周书·卷四十九·列传第四十一》:其后羌酋东念姐、巩廉俱和等反，大将军豆卢宁、王勇等前后讨平之。
↑  《周书校勘记·卷十九·列传第十一·一六》：侯方儿　英华慕容宁碑“儿”作“仁”。按“仁”和“儿”北人读音同。正如尔朱兆字“万仁”，本书文帝纪作“尔朱吐万儿”。参卷一校记第一九条。
↑  《周书·卷二·帝纪第二》：二年，梁广州刺史王琳寇边。冬十一月，遣大将军豆卢宁帅师讨之。
↑  《北史·卷五·魏本纪第五》：是岁，梁广州刺史王琳寇边，大将军豆卢宁帅师讨之。
↑  《北史·卷九·周本纪上第九》：二年，梁广州刺史王琳寇边。十月，帝遣大将军豆卢宁帅师讨之。
↑  《周书校勘记·卷十九·列传第十一·一七》：固（查）〔道〕氐魏大王　张森楷云：“异域传（卷四九）作‘固道氐魏天王’，是也。此疑误刻。”按固道是南岐州所属废郡名（见魏书卷一０六地形志下、隋书卷二九地理志上河池郡梁泉县条），张说是，今据改。“大”“天”不知孰是。
↑  《周书·卷四十九·列传第四十一》：魏恭帝末，武兴氐反，围利州。凤州固道氐魏天王等亦聚众响应。大将军豆卢宁等讨平之。
↑  《北史·卷九十六·列传第八十四》：恭帝末，武兴氐反，围利州，凤州固道氐魏天王等亦聚众响应，大将军豆卢宁等讨平之。
↑  《周书·卷三·帝纪第三》：以大将军宁都公毓、高阳公达奚武、武阳公豆卢宁、小司寇阳平公李远、小司马博陵公贺兰祥、小宗伯魏安公尉迟迥等并柱国。
↑  《北史·卷九·周本纪上第九》：以大司徒、赵郡王李弼为太师；以大宗伯、南阳公赵贵为太傅、大冢宰；以大司马、河内公独孤信为太保；以大宗伯、中山公护为大司马；以大将军宁都公毓、高阳公达奚武、武阳公豆卢宁、小司寇阳平公李远、小司马博陵公贺兰禅、小宗伯魏安公尉迥等并为柱国。
↑  《周书·卷四十九·列传第四十一》：武成初，延州稽胡郝阿保、郝狼皮率其种人附于齐氏。阿保自署丞相，狼皮自署柱国，并与其别部刘桑德共为影响。柱国豆卢宁督诸军与延州刺史高琳击破之。
↑  《北史·卷九十六·列传第八十四》：武成初，延州稽胡郝阿保、狼皮率其种人，附于齐氏。阿保自署丞相，狼皮自署柱国，并与其别部刘桑德共为影响。柱国豆卢宁督诸军击破之。
↑  《周书`卷二十九·列传第二十一》：又从柱国豆卢宁讨稽胡郝阿保、刘桑德等，破之。
↑  《周书·卷四·帝纪第四》：辛亥，以大宗伯、梁国公侯莫陈崇为大司徒，大司寇、高阳公达奚武为大宗伯，武阳公豆卢宁为大司寇，柱国、辅城公邕为大司空。
↑  《北史·卷九·周本纪上第九》：辛亥，以大宗伯、梁国公侯莫陈崇为大司徒；大司寇、高阳公达奚武为大宗伯；武阳公豆卢宁为大司寇；柱国、辅城公邕为大司空。
↑  《资治通鉴·卷一百六十七》：辛亥，周以侯莫陈崇为大司徒，达奚武为大宗伯，武阳公豆卢宁为大司寇，柱国辅城公邕为大司空。
↑  《周书·卷四·帝纪第四》：辛未，进封辅城公邕为鲁国公，安城公宪为齐国公，秦郡公直为卫国公，正平公招为赵国公。封皇弟俭为谯国公，纯为陈国公，盛为越国公，达为代国公，通为冀国公，逌为滕国公。进封天水公广为蔡国公，高阳公达奚武为郑国公，武阳公豆卢宁为楚国公，博陵公贺兰祥为凉国公，宁蜀公尉迟迥为蜀国公，化政公宇文贵为许国公，陈留公杨忠为随国公，昌平公尉迟纲为吴国公，武威公王雄为庸国公。邑各万户。
↑  《周书·卷五·帝纪第五》：三月戊子，柱国、楚国公豆卢宁薨。
↑  《北史·卷十·周本纪下第十》：戊子，柱国豆卢宁薨。
↑  《周书校勘记·卷十九·列传第十一·一八》：时年六十六　英华慕容公碑作“春秋六十有二”。
↑  《周书·卷十九·列传第十一》：魏孝武西迁，以奉迎勋，封河阳县伯，邑五百户。大统元年，除前将军，进爵为侯，增邑三百户。迁显州刺史、显州大中正。寻拜抚军将军、银青光禄大夫，进爵为公，增邑五百户。授镇东将军、金紫光禄大夫。从太祖擒窦泰，复弘农，破沙苑，除武卫大将军，兼大都督。寻进车骑大将军、仪同三司，增邑八百户。拜北华州刺史，在州未几，以廉平著称。加散骑常侍。七年，从于谨破稽胡帅刘平伏于上郡。及梁仚定反，以宁为军司，监陇右诸军事。贼平，进位侍中、使持节、骠骑大将军、开府仪同三司。九年，从太祖迎高仲密，与东魏战于邙山，迁左卫将军，进爵范阳郡公，增邑四百户。十六年，拜大将军。羌帅傍乞铁（忽）〔匆〕及郑五丑等反叛，宁率众讨平之。魏恭帝二年，改封武阳郡公，迁尚书右仆射。梁将王琳遣其将侯方儿、潘纯陀寇江陵，宁与蔡祐、郑永等讨之，方儿等遁走。三年，武兴氐及固（查）〔道〕氐魏大王等，相应反叛，宁复讨平之。孝闵帝践阼，授柱国大将军。武成初，出为同州刺史。复督诸军讨稽胡郝阿保、刘桑德等，破之。军还，迁大司寇，进封楚国公，邑万户，别食盐亭县一千户，收其租赋。保定四年，授岐州刺史。属大兵东讨，宁舆疾从军。五年，薨于同州，时年六十六。赠太保、同鄜等十州诸军事、同州刺史。谥曰昭。
↑  《北史·卷六十八·列传第五十六》：孝武西迁，以奉迎勋，封河阳县伯，后进爵为公。从禽窦泰，复弘农，破沙苑，除卫大将军、兼大都督。大统七年，从于谨破稽胡帅刘平伏于上郡。及梁仚定反，以宁为军司，监陇右诸军事。贼平，进位侍中、使持节、骠骑大将军、开府仪同三司。九年，从周文迎高仲密，与东魏战于芒山。迁左卫将军，进爵范阳郡公。十六年，拜大将军。羌帅傍乞铁匆及郑五丑等反叛，宁讨平之。恭帝二年，改封武阳郡公，迁尚书右仆射。周孝闵帝践祚，授柱国大将军。武成初，出为同州刺史。迁大司寇，进封楚国公，邑万户，别食盐亭县一千户，收其租赋。保定四年，授岐州刺史。属大兵东讨，宁舆疾从军。薨于同州。赠太保、十州诸军事、同州刺史，谥曰昭。
↑  《周书·卷十九·列传第十一》：初，宁未有子，养弟永恩子𪟝。及生子赞，亲属皆请赞为嗣。宁曰:“兄弟之子，犹子也，吾何择焉。”遂以𪟝为世子。
↑  《北史·卷六十八·列传第五十六》：初，宁未有子，养弟永恩子𪟝。及生子赞，亲属皆请赞为嗣。宁曰：“兄弟之子犹子也，吾何择焉。”遂以𪟝嗣。时以此多之。及宁薨，𪟝袭爵。
↑  《辩正论·卷第四》：周柱国尚书仆射楚国公豆卢宁。(造罗汉寺及会宗寺)燕文明皇帝慕容晃之后。祖什文成皇帝直寝司隶大夫。父笃柱国大将军涪陵公。宁年始弱冠。爰初筮仕。月角称奇。星精表德。在军三十七年。身经四十二战。胡兵不敢南牧。赵人讵肯东渔。人伦水镜当世杞梓。而泛爱居心回向为业。造罗汉会宗二寺。铸像写经相续不断。
| --- | --- |
：人物 :  CBDB  SHL